Diari Oficial de la Generalitat Valenciana


Sumari del DOGV 7944, del 27-12-2016 (2016/10603)

ACORD de 23 de desembre de 2016, del Consell, pel qual s'inicien les actuacions per a pal·liar els danys produïts per les fortes pluges ocorregudes en la Comunitat Valenciana els mesos de novembre i de desembre de 2016.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7944

Data del DOGV
:   27-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10949


Data del document
:   23-12-2016

Organisme emissor
:   Presidència de la Generalitat

Tipus de document
:   Acord

ACORD de 23 de desembre de 2016, del Consell, pel qual s'inicien les actuacions per a pal·liar els danys produïts per les fortes pluges ocorregudes en la Comunitat Valenciana els mesos de novembre i de desembre de 2016. [2016/10596]  
Els mesos de novembre i desembre de 2016 la Comunitat Valenciana ha patit una sèrie fenòmens tempestuosos d'intensitat inusitada, amb registres acumulats que fins i tot han superat àmpliament els 100 litres per metre quadrat en 24 hores en moltes localitats. Les pluges referides han produït danys a cultius i a béns de titularitat pública, a les infraestructures agrícoles i a les xarxes de camins locals, agrícoles i forestals.  
  
Davant aquesta situació, cal començar les accions per aconseguir, com més prompte millor, la tornada a la normalitat de totes les zones que s'han vist afectades en tota la Comunitat Valenciana.  
S'inicia, per tant, un procés en el qual els municipis afectats disposaran d'un termini de quaranta-cinc dies, comptats des de l'endemà de la publicació del present acord, perquè, amb el suport dels serveis tècnics de la Generalitat, i, si és el cas, de les diputacions provincials, presenten les estimacions de danys en les infraestructures i béns públics, com a conseqüència de les pluges. I això a fi que, pels serveis tècnics de la Generalitat, siguen avaluats, s'estudien els procediments i es determinen els departaments competents per a dur a terme les mesures escaients, i s'estime l'import global aproximat que haja d'atendre's pressupostàriament a càrrec del Fons de Contingència per a l'exercici 2017, aspectes aquests que hauran d'establir-se en un posterior pronunciament del Consell.  
  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió del 23 de desembre de 2016,  
  
  
ACORDA  
  
Primer  
D'acord amb el que disposa l'article 12 de la Llei 13/2010, de 23 de novembre, de la Generalitat, de protecció civil i gestió d'emergències, i de conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, el director general de l'Agència de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per aconseguir la tornada a la normalitat, quan més prompte millor, de totes les zones que es van veure afectades per les pluges a les quals es refereix aquest acord.  
  
Segon  
S'estableix un termini de quaranta-cinc dies, comptats des de l'endemà de la publicació d'aquest acord en el Diari Oficial de la Generalitat Valenciana, perquè els municipis afectats puguen presentar les seues estimacions de danys, amb les quals caldrà que incloguen la documentació següent:  
a) Memòria valorada de l'estimació de danys, amb la relació detallada de les infraestructures afectades i la seua localització preferentment cartogràfica.  
b) Declaració que tots els danys s'han produït com a conseqüència de les pluges descrites en aquest acord.  
c) Informe de l'amplitud del fenomen meteorològic en el terme municipal, amb indicació de la intensitat i el valor total de pluja acumulada.  
d) Una declaració de qualsevol altra ajuda o subvenció rebuda o sol·licitada per a la mateixa finalitat davant altres organismes públics o privats o, si és el cas, una declaració indicant que no s'ha sol·licitat ni rebut cap altra ajuda.  
Per a l'estimació de danys, les entitats locals podran demanar el suport dels serveis tècnics de la Generalitat, i, en la mesura que corresponga, de les diputacions provincials de la Comunitat Valenciana.  
  
  
Tercer  
Una vegada presentades les sol·licituds, s'avaluaran per part d'una comissió tècnica, presidida pel director general de l'Agència de Seguretat i Resposta a les Emergències, i formada pel subdirector general d'Emergències, qui actuarà com a secretari, així com per una persona amb rang mínim de cap de servei designada per cada conselleria o departament competent.  
A la comissió esmentada li correspondrà fer una estimació pressupostària amb càrrec al Fons de Contingència per a l'exercici 2017, que se sotmetrà a l'aprovació pel Consell.  
En cas de superar-se la dotació pressupostària prevista, es podrà establir un prorrateig entre totes les actuacions finançables, les quals s'imputaran a càrrec del Fons de Contingència per a l'exercici 2017, previst en l'article 43 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, tot açò sense perjudici que els departaments competents puguen cofinançar, amb càrrec als seus fons propis ordinaris, les actuacions previstes fins al 100 per 100 del seu cost.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
Les actuacions que es desenvolupen a través d'inversió directa podran realitzar-se mitjançant l'encàrrec a mitjans propis a què es refereixen els articles 4.1.n i 24.6 del text refós de la Llei de contractes del sector públic, aprovat pel Reial decret legislatiu 3/2011, de 14 de novembre.  
  
Quart  
Aquest acord, que no té efectes econòmics concrets, ja que aquests s'acordaran pel Consell, després de la realització de les actuacions que s'indiquen en l'apartat tercer, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 23 de desembre de 2016  
  
La consellera secretària,  
MÓNICA OLTRA JARQUE